钦定古今图书集成/明伦汇编/闺媛典/第362卷 > 淮阴妇
## 钦定古今图书集成/明伦汇编/闺媛典/第362卷 > 淮阴妇

按：《鸡肋编》：余家故书有吕缙卿《叔夏文集》，载《淮阴节
妇传》云：“妇年少美色，事姑甚谨。夫为商，与里人共财
出贩，深相亲好。至通家往来，其里人悦妇之美，因同
江行。会旁无人，即排其夫水中将沈，指水泡曰：‘他日
此当为证’。既溺，里人大呼求救，得其尸，已死，则号恸，
为之制服如兄弟，厚为棺敛，送终之礼甚备。录其行”
橐，一毫不私。至所贩货得利，亦均分著籍。既归，尽举
以付其母，为择地土，葬日至其家，奉其母如己亲。若
是者累年，妇以姑老，亦不忍去，且感里人之恩，亦喜
其义也。姑以妇尚少，里人未娶，亲之犹子，故以妇嫁
之。夫妇尤欢睦。后有儿女数人，一日大雨，里人者独
坐檐下，视庭中积水，窃笑。妇问其故，不直告，愈疑之，
叩之不已。里人以妇相欢，又有数子，待之必厚，故以
诚语之曰：“吾以爱汝之故，害汝前夫，其死时指水泡
为证，今日泡水，竟何能为？此其所以笑也。”妇亦笑而
已。后伺里人之出，即诉于官，鞫实其罪而行法焉。妇恸哭曰：“以吾之色而杀二夫，亦何以生？”遂赴淮而死。